ระเบียบ ก.บ.ศป. ว่าด้วยอาคารที่พักของศาลปกครอง พ.ศ. 2562

ระเบียบ
ก.บ.ศป.
ว่าด้วยอาคารที่พักของศาลปกครอง
พ.ศ.
๒๕๖๒

โดยที่เป็นการสมควรมีระเบียบ ก.บ.ศป. ว่าด้วยอาคารที่พักของศาลปกครอง

อาศัยอำนาจตามความในมาตรา ๔๑/๘
(๘) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง
(ฉบับที่ ๙) พ.ศ. ๒๕๖๐ คณะกรรมการบริหารศาลปกครองจึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบ ก.บ.ศป. ว่าด้วยอาคารที่พักของศาลปกครอง พ.ศ. ๒๕๖๒

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในระเบียบนี้
อาคารที่พัก หมายความว่า
บ้านพักหรืออาคารชุดพักอาศัยของศาลปกครองที่สร้างขึ้นเพื่อใช้เป็นที่พักอาศัยสำหรับข้าราชการศาลปกครองหรือบุคคลอื่นตามที่กำหนดไว้ในระเบียบนี้
เลขาธิการ หมายความว่า
เลขาธิการสำนักงานศาลปกครอง
ผู้อำนวยการ หมายความว่า ผู้อำนวยการสำนักงานศาลปกครองในส่วนกลางหรือในภูมิภาค
คณะกรรมการ หมายความว่า
คณะกรรมการจัดสรรอาคารที่พักของศาลปกครองในส่วนกลางหรือในภูมิภาค
ข้าราชการ หมายความว่า
ข้าราชการศาลปกครอง
ผู้พักอาศัย หมายความว่า ข้าราชการผู้มีสิทธิพักอาศัยและผู้ได้รับอนุญาตให้เข้าพักอาศัย
และให้หมายความรวมถึงบริวารของบุคคลดังกล่าวด้วย
ผู้มีสิทธิพักอาศัย หมายความว่า
ข้าราชการที่ปฏิบัติงานประจำศาลปกครองที่เป็นที่ตั้งของอาคารที่พัก
ซึ่งคณะกรรมการพิจารณาจัดให้เข้าพักอาศัยในอาคารที่พักตามข้อ ๑๒
ผู้ได้รับอนุญาตให้เข้าพักอาศัย
หมายความว่า ข้าราชการหรือบุคคลอื่นซึ่งคณะกรรมการอนุญาตให้เข้าพักอาศัยเป็นการชั่วคราวตามข้อ
๑๔
บริวาร
หมายความว่า บิดา มารดา คู่สมรส บุตร ญาติ บุคคลที่อยู่ในความอุปการะเลี้ยงดู
และลูกจ้างของผู้มีสิทธิพักอาศัย หรือผู้ได้รับอนุญาตให้เข้าพักอาศัย
ผู้ดูแลที่พัก หมายความว่า
บุคคลที่คณะกรรมการแต่งตั้งให้มีหน้าที่ดูแลหรือบำรุงรักษาอาคารที่พักตามระเบียบนี้
พื้นที่ส่วนกลาง หมายความว่า พื้นที่ในอาคารที่พักที่ผู้พักอาศัยต่างใช้งานร่วมกันเพื่อประโยชน์ของผู้พักอาศัยในอาคารที่พักนั้น
พื้นที่สาธารณะ หมายความว่า
พื้นที่รอบอาคารที่พักที่ผู้พักอาศัยและบุคคลอื่นต่างใช้งานเพื่อประโยชน์สาธารณะ
ค่าใช้จ่ายส่วนกลาง หมายความว่า
ค่าไฟฟ้า ค่าน้ำประปา ค่าบริการรักษาความปลอดภัย ค่าทำความสะอาด ค่าบำรุงรักษาลิฟต์
และค่าบำรุงรักษาอื่นที่จำเป็นสำหรับพื้นที่ส่วนกลางของอาคารที่พัก
และให้หมายความรวมถึงค่าใช้จ่ายอื่นที่ต้องจ่ายเพื่อประโยชน์ร่วมกันของผู้พักอาศัย
ค่าใช้จ่ายพื้นที่สาธารณะ
หมายความว่า ค่าไฟฟ้า ค่าน้ำประปา ค่าบริการรักษาความปลอดภัย ค่าทำความสะอาด
และค่าบำรุงรักษาอื่นที่จำเป็นสำหรับพื้นที่สาธารณะ
เงินประกัน หมายความว่า
เงินที่เรียกเก็บจากผู้พักอาศัย เพื่อใช้สำหรับประกันความเสียหายหรือเป็นค่าใช้จ่ายในการซ่อมแซมทรัพย์สินและอุปกรณ์ในอาคารที่พักที่ชำรุด
เสียหาย หรือสูญหาย หรือนำไปชำระค่าไฟฟ้า ค่าน้ำประปา
หรือค่าใช้จ่ายอื่นที่ผู้พักอาศัยค้างชำระ

ข้อ ๔  บรรดาระเบียบ ข้อบังคับ หรือคำสั่งอื่นใดในส่วนที่มีกำหนดไว้แล้วในระเบียบนี้หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๕  การใช้บังคับระเบียบนี้ในส่วนที่เกี่ยวกับข้าราชการตุลาการศาลปกครอง
ให้เป็นไปเท่าที่ไม่ขัดหรือแย้งกับพระราชกฤษฎีกาค่าเช่าบ้านตุลาการศาลปกครอง
พ.ศ. ๒๕๔๔

ข้อ ๖  ให้เลขาธิการรักษาการตามระเบียบนี้
และให้มีอำนาจออกประกาศ คำสั่งหลักเกณฑ์ หรือกำหนดแบบต่าง ๆ เพื่อประโยชน์ในการปฏิบัติการตามระเบียบนี้
ให้ ก.บ.ศป. เป็นผู้มีอำนาจตีความหรือวินิจฉัยปัญหาเกี่ยวกับการปฏิบัติตามระเบียบนี้

หมวด
๑
คณะกรรมการจัดสรรอาคารที่พักของศาลปกครอง

ข้อ ๗  ให้มีคณะกรรมการจัดสรรอาคารที่พักของศาลปกครองในส่วนกลางและในแต่ละภูมิภาค
ประกอบด้วย
(๑)
อธิบดีศาลปกครองกลางหรืออธิบดีศาลปกครองชั้นต้นในภูมิภาคที่เป็นที่ตั้งของอาคารที่พัก
แล้วแต่กรณี เป็นประธานกรรมการ
(๒) ผู้อำนวยการ เป็นกรรมการ
(๓) ผู้มีสิทธิพักอาศัยจำนวนไม่เกินสองคนซึ่งได้รับคัดเลือกจากผู้มีสิทธิพักอาศัยตามข้อ ๑๒ (๑) ที่คัดเลือกด้วยกันเองจำนวนหนึ่งคน
และผู้มีสิทธิพักอาศัยตามข้อ ๑๒ (๒) และ (๓) ที่คัดเลือกกันเอง จำนวนหนึ่งคน
(๔) ผู้อำนวยการกลุ่มบริหารทั่วไปในสำนักงานศาลปกครองในส่วนกลางหรือในภูมิภาค
แล้วแต่กรณี เป็นกรรมการและเลขานุการ
(๕)
ข้าราชการฝ่ายศาลปกครองที่ปฏิบัติงานด้านการเงิน บัญชี และพัสดุ ที่ผู้อำนวยการมอบหมาย แล้วแต่กรณี จำนวนไม่เกินสองคน เป็นผู้ช่วยเลขานุการ
หลักเกณฑ์การเลือกกรรมการตาม (๓) ให้เป็นไปตามที่เลขาธิการกำหนด
กรรมการตาม (๓) มีวาระการดำรงตำแหน่งคราวละสองปีนับแต่วันที่ได้รับเลือกและอาจได้รับเลือกอีกได้ แต่จะดำรงตำแหน่งเกินสองวาระติดต่อกันมิได้
ในกรณีที่กรรมการดังกล่าวสิ้นสิทธิพักอาศัยตามข้อ
๔๒ ก่อนครบวาระ ให้ดำเนินการเลือกกรรมการตาม (๓) ใหม่ และในระหว่างนั้นให้ถือว่าคณะกรรมการมีจำนวนเท่าที่เหลืออยู่
เว้นแต่วาระการอยู่ในตำแหน่งของกรรมการตาม (๓) ผู้นั้นจะเหลือไม่ถึงหนึ่งร้อยแปดสิบวัน
จะไม่เลือกกรรมการแทนก็ได้

ข้อ ๘  คณะกรรมการมีอำนาจหน้าที่ ดังต่อไปนี้
(๑) พิจารณาจัดสรรบุคคลให้เข้าพักอาศัยในอาคารที่พักให้เป็นไปตามหลักเกณฑ์ที่ระเบียบนี้กำหนด
รวมทั้งการเปลี่ยนแปลงห้องพัก
(๒)
พิจารณาวินิจฉัยการสิ้นสิทธิการพักอาศัยตามข้อ ๔๒ และพิจารณาอนุญาตให้เข้าพักอาศัยเป็นการชั่วคราวตามข้อ
๑๔
(๓) พิจารณา แต่งตั้ง และกำกับดูแลการปฏิบัติหน้าที่ของผู้ดูแลที่พัก และมอบหมายให้ผู้ดูแลที่พักดำเนินการอื่นใด
เพื่อประโยชน์ต่อผู้พักอาศัยและการดูแลรักษาทรัพย์สินของทางราชการ
(๔) ควบคุม
ดูแล แนะนำ และตักเตือนผู้พักอาศัยให้ประพฤติปฏิบัติให้ถูกต้องตามระเบียบนี้เพื่อให้การพักอาศัยเป็นไปด้วยความเรียบร้อย
(๕) พิจารณาเรื่องร้องทุกข์จากผู้พักอาศัยที่ได้รับความเดือดร้อนเกี่ยวกับการพักอาศัย
(๖) พิจารณากำหนดข้อปฏิบัติในการพักอาศัยในอาคารที่พัก
และแนวทางในการติดตั้งอุปกรณ์ไฟฟ้า ประปา อุปกรณ์สื่อสาร และอุปกรณ์ใด ๆ ที่ต้องเดินสาย
ท่อ หรือต้องเจาะพื้นหรือผนัง
(๗) พิจารณาอนุญาตการติดตั้งอุปกรณ์ใด
ๆ ซึ่งต้องเดินสาย ท่อ หรือต้องเจาะพื้นหรือผนัง
(๘) พิจารณาจัดหาสาธารณูปโภค
หรือสิ่งอำนวยความสะดวกอันเป็นส่วนรวมที่จำเป็นและเหมาะสมตามสมควร
(๙) ให้คำแนะนำและกำกับดูแลให้การพักอาศัยเป็นไปตามหลักสุขอนามัย
เป็นระเบียบเรียบร้อย และมีความปลอดภัย
(๑๐) พิจารณาและเสนอคำขอตั้งงบประมาณต่อสำนักงานในการขอตั้งงบประมาณประจำปีของอาคารที่พักเพื่อใช้เป็นค่าใช้จ่ายในการบริหารจัดการอาคารที่พัก
และค่าใช้จ่ายพื้นที่สาธารณะ
(๑๑) ออกประกาศหรือคำสั่งเพื่อประโยชน์ในการปฏิบัติตามอำนาจหน้าที่ตามระเบียบนี้
(๑๒) ดำเนินการอื่นตามที่ระเบียบนี้กำหนด

ข้อ ๙  ผู้อำนวยการมีอำนาจหน้าที่ ดังต่อไปนี้
(๑) จัดทำทะเบียนและประวัติผู้พักอาศัยตามหลักเกณฑ์และแบบที่เลขาธิการกำหนด
(๒) จัดทำทะเบียนทรัพย์สินและอุปกรณ์ประจำอาคารที่พักตามหลักเกณฑ์และแบบที่เลขาธิการกำหนด
ให้ผู้อำนวยการรายงานทะเบียนตาม
(๑) และ (๒) ให้คณะกรรมการทราบภายในเจ็ดวันนับแต่วันสิ้นปีงบประมาณ

ข้อ ๑๐  ผู้ดูแลที่พักมีหน้าที่ ดังต่อไปนี้
(๑) ตรวจตรา ดูแล และบำรุงรักษาอาคารที่พัก
พื้นที่ส่วนกลาง และพื้นที่สาธารณะ ให้สะอาด ถูกสุขอนามัย มีความปลอดภัย
และมีการใช้สาธารณูปโภคอย่างประหยัด
(๒) ดูแลและอำนวยความสะดวกให้ผู้พักอาศัยได้รับความสะดวกในการพักอาศัย
(๓) สำรวจตรวจสอบอาคารที่พักรวมทั้งทรัพย์สินและอุปกรณ์ในอาคารที่พัก
เมื่อมีกรณีที่ผู้พักอาศัยและบริวารย้ายออก แล้วดำเนินการในส่วนที่เกี่ยวข้องต่อไป
(๔)
รายงานให้คณะกรรมการทราบโดยเร็วเมื่อมีทรัพย์สินหรืออุปกรณ์ของทางราชการชำรุด
สูญหาย หรือเสียหาย
(๕) กำกับดูแลและตักเตือนผู้พักอาศัยให้ปฏิบัติตามระเบียบนี้
ประกาศ คำสั่ง ข้อปฏิบัติ และแนวทางต่าง
ๆ ที่กำหนดขึ้นตามระเบียบนี้ หากพบว่าผู้ใดไม่ปฏิบัติตาม ให้รายงานให้คณะกรรมการทราบเพื่อดำเนินการต่อไป
(๖) ดำเนินการอื่นตามที่คณะกรรมการมอบหมาย
แล้วรายงานให้คณะกรรมการทราบ

หมวด
๒
หลักเกณฑ์การพิจารณาให้เข้าพักอาศัยในอาคารที่พัก

ข้อ ๑๑  อาคารที่พักตามระเบียบนี้จำแนกประเภทเป็นอาคารที่พักสำหรับข้าราชการตุลาการศาลปกครองและอาคารที่พักสำหรับข้าราชการฝ่ายศาลปกครอง

ข้อ ๑๒  เมื่ออาคารที่พักว่างอยู่ ให้คณะกรรมการจัดให้ข้าราชการเข้าพักอาศัยตามหลักเกณฑ์ดังต่อไปนี้และหลักเกณฑ์อื่นในระเบียบนี้
โดยไม่ต้องรอให้มีการยื่นคำร้องขอเพื่อเข้าพักอาศัย
(๑)
ให้จัดอาคารที่พักประเภทข้าราชการตุลาการศาลปกครองให้แก่ข้าราชการตุลาการศาลปกครองที่มีที่พักอื่นอยู่ก่อนแล้วและที่มารับตำแหน่งใหม่เข้าพักอาศัยในอาคารที่พัก
ไม่ว่าจะเป็นผู้มีสิทธิได้รับค่าเช่าบ้านข้าราชการหรือไม่
(๒)
ให้จัดอาคารที่พักประเภทข้าราชการฝ่ายศาลปกครองให้แก่ข้าราชการฝ่ายศาลปกครองผู้ดำรงตำแหน่งประเภทบริหาร ประเภทอำนวยการ หรือประเภทวิชาการ
ระดับชำนาญการพิเศษขึ้นไป ประเภททั่วไป
ระดับอาวุโสขึ้นไป หรือเทียบเท่า เข้าพักอาศัยในอาคารที่พักไม่ว่าจะเป็นผู้มีสิทธิได้รับค่าเช่าบ้านหรือไม่
(๓)
อาคารที่พักนอกจากตาม (๑) และ (๒) ให้จัดให้แก่ข้าราชการฝ่ายศาลปกครองผู้ดำรงตำแหน่งประเภทวิชาการ
ระดับชำนาญการลงมา ประเภททั่วไป ระดับชำนาญงานลงมา หรือเทียบเท่า และเป็นผู้มีสิทธิได้รับค่าเช่าบ้านข้าราชการเข้าพักอาศัย
ไม่ว่าข้าราชการฝ่ายศาลปกครองผู้นั้นกำลังใช้สิทธิเบิกค่าเช่าบ้านข้าราชการอยู่หรือไม่
หากคณะกรรมการจัดให้ข้าราชการผู้มีสิทธิได้รับค่าเช่าบ้านข้าราชการ
ตาม (๑) (๒) และ (๓) เข้าพักในอาคารที่พักแล้ว
ข้าราชการผู้นั้นไม่เข้าพักอาศัยให้ถือว่าผู้นั้นสละสิทธิการเข้าพักอาศัย
และถือว่าทางราชการได้จัดที่พักอาศัยให้อยู่แล้วจึงไม่มีสิทธิได้รับค่าเช่าบ้านข้าราชการตามระเบียบเกี่ยวกับค่าเช่าบ้านข้าราชการ
ข้าราชการที่ได้สละสิทธิการเข้าพักอาศัยในอาคารที่พัก
หากต่อมาข้าราชการดังกล่าวร้องขอเข้าพัก หากอาคารที่พักว่างอยู่
คณะกรรมการอาจพิจารณาจัดให้ข้าราชการดังกล่าวเข้าพักในอาคารที่พักได้

ข้อ ๑๓  ในการจัดอาคารที่พักตามข้อ ๑๒ (๑) (๒) และ
(๓) หากข้าราชการผู้ใดมีสิทธิได้รับค่าเช่าบ้านข้าราชการ
และยื่นขอใช้สิทธินำหลักฐานการชำระค่าเช่าซื้อหรือค่าผ่อนชำระเงินกู้เพื่อชำระราคาบ้านมาเบิกค่าเช่าบ้านจากทางราชการในท้องที่ที่ปฏิบัติราชการที่ได้รับสิทธิตามกฎหมายว่าด้วยค่าเช่าบ้านข้าราชการ
และได้รับการอนุมัติให้ใช้สิทธิเบิกค่าเช่าบ้านข้าราชการในท้องที่นั้นก่อนที่ถูกจัดที่พัก
คณะกรรมการไม่ต้องจัดให้ข้าราชการผู้นั้นเข้าพักอาศัยในอาคารที่พัก
ในการจัดที่พักตามข้อ ๑๒ (๑) (๒)
และ (๓) หากข้าราชการผู้ใดได้ใช้สิทธินำหลักฐานการชำระค่าเช่าซื้อหรือค่าผ่อนชำระเงินกู้เพื่อชำระราคาบ้านมาเบิกค่าเช่าบ้านจากทางราชการในท้องที่เดิมอันเป็นท้องที่ที่ได้รับสิทธิตามกฎหมายว่าด้วยค่าเช่าบ้านข้าราชการแล้ว
ต่อมาได้รับคำสั่งให้เดินทางไปรับราชการในท้องที่ใหม่ซึ่งตนมีสิทธิได้รับค่าเช่าบ้านข้าราชการ
ให้คณะกรรมการดำเนินการจัดอาคารที่พักให้แก่ข้าราชการรายอื่นเข้าพักอาศัยก่อน
แล้วจึงจัดอาคารที่พักให้แก่ข้าราชการผู้ใช้สิทธิดังกล่าวเข้าพักอาศัยในลำดับถัดไป

ข้อ ๑๔  กรณีที่ได้มีการจัดอาคารที่พักสำหรับข้าราชการตามหลักเกณฑ์ในข้อ
๑๒ วรรคหนึ่ง (๑) (๒) และ (๓) แล้วยังมีอาคารที่พักว่างอยู่ คณะกรรมการอาจอนุญาตให้ข้าราชการหรือบุคคลอื่นเข้าพักอาศัยเป็นการชั่วคราว
ดังนี้
(๑) ข้าราชการที่ได้รับคำสั่งให้ไปช่วยปฏิบัติราชการเป็นการชั่วคราวในศาลปกครองในส่วนกลางหรือในภูมิภาคนั้น
(๒) ข้าราชการผู้ไม่มีสิทธิได้รับค่าเช่าบ้าน
(๓) พนักงานราชการศาลปกครอง
และลูกจ้าง
(๔) ผู้ที่ปฏิบัติงานประจำศาลปกครองที่อยู่ใกล้เคียง
การอนุญาตให้เข้าพักอาศัยเป็นการชั่วคราวตามวรรคหนึ่งให้พิจารณาตามลำดับ
ดังนี้
(๑)
ผู้บรรจุเข้ารับราชการครั้งแรกและเดือดร้อนในเรื่องที่อยู่อาศัย
(๒) ผู้ที่มีความเดือดร้อนหรือจำเป็นอื่น
ๆ เป็นการชั่วคราว เช่น ที่พักอาศัยมีสภาพชำรุดทรุดโทรมไม่ปลอดภัยที่จะเข้าพักอาศัย
หรือเกิดภัยพิบัติกับที่พักอาศัย เช่น ถูกไฟไหม้ น้ำท่วม หรือมีเหตุอื่นใดทำให้ไม่สามารถอยู่อาศัยได้อย่างปลอดภัย
(๓) ข้าราชการผู้ไม่มีสิทธิได้รับค่าเช่าบ้าน
นอกจากกรณีตาม (๑) และ (๒)
(๔) พนักงานราชการศาลปกครอง และลูกจ้างที่ปฏิบัติงานประจำศาลปกครองที่เป็นที่ตั้งของอาคารที่พัก
(๕) ผู้ปฏิบัติงานประจำศาลปกครองที่อยู่ใกล้เคียง
ภายใต้บังคับข้อ
๑๕ ในการอนุญาตตามวรรคหนึ่ง ให้อนุญาตได้ไม่เกินหกเดือน ในกรณีที่มีความจำเป็น
อาจอนุญาตให้ผู้นั้นพักอาศัยต่อไปได้อีกครั้งละไม่เกินหกเดือน

ข้อ ๑๕  กรณีอาคารที่พักมีไม่เพียงพอสำหรับผู้มีสิทธิได้รับค่าเช่าบ้านหรือไม่สามารถจัดให้ข้าราชการที่มีสิทธิได้รับค่าเช่าบ้านข้าราชการซึ่งย้ายมาใหม่เข้าพักอาศัยในอาคารที่พักได้
เนื่องจากมีผู้เข้าพักอาศัยอยู่ก่อนแล้วตามข้อ ๑๔ คณะกรรมการต้องดำเนินการจัดให้ผู้เข้าพักอาศัยตามข้อ ๑๔ ออกจากอาคารที่พักและจัดให้ผู้มีสิทธิได้รับค่าเช่าบ้านข้าราชการเข้าพักอาศัยในอาคารที่พักแทนภายในเจ็ดวันนับแต่วันที่รายงานตัวเพื่อเข้ารับหน้าที่
ในระหว่างที่คณะกรรมการจัดที่พักยังไม่สามารถดำเนินการดังกล่าวได้
หากผู้มีสิทธิได้รับค่าเช่าบ้านข้าราชการจำเป็นต้องเช่าบ้านหรือเช่าซื้อหรือผ่อนชำระเงินกู้เพื่อชำระราคาบ้าน
และได้อาศัยอยู่จริงก็ย่อมมีสิทธินำหลักฐานมาเบิกค่าเช่าบ้านจากทางราชการได้ในช่วงระยะเวลาที่ไม่สามารถเข้าอาคารที่พักโดยไม่ได้รับประโยชน์ตามข้อ ๑๓  ทั้งนี้ ให้พิจารณาถึงเหตุผลและความจำเป็นของผู้ซึ่งไม่มีสิทธิได้รับค่าเช่าบ้านซึ่งได้เข้าพักอาศัยอยู่ก่อนแล้วแต่ละรายด้วย

ข้อ ๑๖  ในกรณีที่มีอาคารที่พักประจำตำแหน่งของอธิบดีศาลปกครองชั้นต้น
รองอธิบดีศาลปกครองชั้นต้น ตุลาการหัวหน้าคณะศาลปกครองชั้นต้น
ตุลาการศาลปกครองชั้นต้น และผู้อำนวยการ ข้าราชการผู้ดำรงตำแหน่งนั้นต้องเข้าพักอาศัย
โดยไม่อาจใช้สิทธิตามข้อ ๑๓ หากมีข้าราชการรายอื่นได้พักอาศัยในอาคารที่พักดังกล่าวอยู่
คณะกรรมการต้องดำเนินการจัดให้ข้าราชการรายอื่นนั้นออกจากอาคารที่พักโดยเร็ว
และข้าราชการผู้ดำรงตำแหน่งดังกล่าวต้องเข้าพักอาศัยในอาคารที่พักแทนภายในเจ็ดวันนับแต่วันที่รายงานตัวเพื่อเข้ารับหน้าที่
แต่ในระหว่างที่คณะกรรมการยังไม่สามารถดำเนินการดังกล่าวได้ หากข้าราชการผู้ดำรงตำแหน่งนั้นเป็นผู้มีสิทธิได้รับค่าเช่าบ้านข้าราชการจำเป็นต้องเช่าบ้าน หรือเช่าซื้อหรือผ่อนชำระเงินกู้เพื่อชำระราคาบ้าน
และได้อาศัยอยู่จริงย่อมมีสิทธินำหลักฐานมาเบิกค่าเช่าบ้านจากทางราชการได้ในช่วงระยะเวลาที่ไม่สามารถเข้าพักในอาคารที่พัก
โดยไม่ได้รับประโยชน์ตามข้อ ๑๓
ในกรณีที่อธิบดีศาลปกครองชั้นต้น
รองอธิบดีศาลปกครองชั้นต้น ตุลาการหัวหน้าคณะศาลปกครองชั้นต้น
ตุลาการศาลปกครองชั้นต้น และผู้อำนวยการ ผู้ใดเคยได้รับอนุมัติให้นำหลักฐานการชำระค่าเช่าซื้อหรือค่าผ่อนชำระเงินกู้เพื่อชำระราคาบ้านมาเบิกค่าเช่าบ้านจากทางราชการก่อนวันที่ระเบียบนี้ใช้บังคับ และได้รับคำสั่งให้ไปปฏิบัติหน้าที่ในท้องที่ที่ได้เช่าซื้อบ้านไว้
คณะกรรมการไม่ต้องจัดให้ข้าราชการผู้นั้นเข้าพักอาศัยในอาคารที่พักประจำตำแหน่ง
และให้ข้าราชการผู้นั้นมีสิทธิตามข้อ ๑๓ เว้นแต่ข้าราชการผู้นั้นประสงค์จะเข้าพักอาศัยในอาคารที่พักประจำตำแหน่ง
และไม่ขอรับประโยชน์ตามข้อ ๑๓

ข้อ ๑๗  ผู้ประสงค์จะขอเข้าพักอาศัยในอาคารที่พักโดยเหตุตามข้อ
๑๔ ให้ยื่นคำขอเข้าพักอาศัยในอาคารที่พัก ตามแบบที่เลขาธิการกำหนด ผ่านผู้อำนวยการ
เพื่อตรวจสอบและรวบรวมข้อเท็จจริงเสนอต่อคณะกรรมการ
ผู้ที่ได้รับอนุญาตให้เข้าพักอาศัยในอาคารที่พักตามวรรคหนึ่ง
ต้องเข้าพักอาศัยในอาคารที่พักภายในสิบห้าวันนับแต่วันที่ได้รับมอบกุญแจห้องพักจากผู้ดูแลอาคารที่พัก
หากพ้นกำหนดเวลาดังกล่าวให้ถือว่าผู้พักอาศัยสละสิทธิในการเข้าพักอาศัย

ข้อ ๑๘  ผู้พักอาศัยต้องเข้าพักอาศัยในอาคารที่พักด้วยตนเองเท่านั้น
จะให้บุคคลอื่นเข้าพักแทนตนไม่ได้
ไม่ว่าจะเสียค่าตอบแทนหรือไม่ก็ตาม

ข้อ ๑๙  ในกรณีที่อาคารที่พักมีสภาพชำรุด ทรุดโทรม
มีลักษณะไม่ปลอดภัยต่อชีวิต ร่างกายหรือทรัพย์สินของผู้พักอาศัย
หรือมีเหตุสุดวิสัย เช่น ไฟไหม้ น้ำท่วม หรือมีเหตุอื่นใดที่ทำให้ไม่สามารถเข้าพักอาศัยได้ คณะกรรมการไม่ต้องจัดให้ข้าราชการเข้าพักอาศัยในอาคารที่พักนั้น
แต่เมื่อได้ซ่อมแซมปรับปรุง
หรือแก้ไขจนสามารถเข้าพักอาศัยในอาคารที่พักนั้นได้แล้ว หรือเหตุสุดวิสัยนั้นได้ผ่านพ้นไปแล้ว
ให้คณะกรรมการจัดให้ผู้มีสิทธิพักอาศัยเข้าพักอาศัยต่อไป
กรณีได้จัดให้ผู้มีสิทธิพักอาศัยเข้าพักอาศัยในอาคารที่พักแล้ว
ต่อมาเกิดเหตุตามวรรคหนึ่งจนไม่สามารถอยู่อาศัยได้
หากผู้มีสิทธิพักอาศัยผู้นั้นเป็นผู้มีสิทธิได้รับค่าเช่าบ้านข้าราชการจำเป็นต้องเช่าบ้าน
และได้อาศัยอยู่จริง ให้มีสิทธินำหลักฐานมาเบิกค่าเช่าบ้านจากทางราชการได้จนกว่าจะซ่อมแซมที่พักเสร็จ หรือเหตุสุดวิสัยนั้นได้รับการแก้ไขหรือบรรเทาจนสามารถเข้าพักอาศัยได้
และคณะกรรมการได้จัดผู้มีสิทธิพักอาศัยรายอื่นเข้าพักอาศัยต่อไป
กรณีผู้มีสิทธิพักอาศัยได้ใช้สิทธิเบิกค่าเช่าบ้านจากทางราชการตามวรรคสองแล้ว
เมื่อซ่อมแซมที่พักแล้วเสร็จหรือเหตุสุดวิสัยนั้นได้รับการแก้ไขหรือบรรเทาจนสามารถเข้าพักอาศัยได้
และเมื่อคณะกรรมการจัดให้ผู้มีสิทธิพักอาศัยดังกล่าวกลับเข้าพักอาศัยแล้ว
หากผู้มีสิทธิพักอาศัยผู้นั้นไม่เข้าพักให้ถือว่าสละสิทธิการเข้าพักอาศัย
และถือว่าทางราชการได้จัดอาคารที่พักอาศัยให้อยู่แล้ว

ข้อ ๒๐  ให้ผู้ดูแลที่พักจัดให้มีการส่งมอบทรัพย์สินและอุปกรณ์ประจำอาคารที่พักให้แก่ผู้พักอาศัยก่อนการเข้าพักอาศัย
และเมื่อผู้พักอาศัยจะต้องย้ายออก ผู้พักอาศัยจะต้องทำความสะอาดอาคารที่พักพร้อมทั้งมอบทรัพย์สินและอุปกรณ์ให้แก่ผู้ดูแลที่พักก่อนที่จะมีการย้ายออกด้วย
ในกรณีที่ปรากฏว่าทรัพย์สินหรืออุปกรณ์ใดที่ผู้พักอาศัยซึ่งจะต้องย้ายออกได้ส่งมอบนั้นมีสภาพชำรุด
เสียหาย หรือสูญหาย ให้ผู้ดูแลที่พักจัดให้ผู้พักอาศัยซ่อมแซมให้อยู่ในสภาพที่สามารถใช้งานได้ตามปกติ
หรือชดใช้ค่าเสียหายก่อนมีการย้ายออกด้วย

ข้อ ๒๑  ในกรณีที่ผู้มีสิทธิพักอาศัยซึ่งเป็นคู่สมรสกันและต่างมีสิทธิเข้าพักอาศัยในอาคารที่พักไม่ว่าจะเป็นอาคารที่พักสำหรับข้าราชการตุลาการศาลปกครองหรืออาคารที่พักสำหรับข้าราชการฝ่ายศาลปกครองก็ตาม
ให้เลือกเข้าพักในอาคารที่พักประเภทใดประเภทหนึ่ง เว้นแต่เป็นอาคารที่พักประจำตำแหน่ง
ให้เข้าพักตามสิทธิของตน แต่หากผู้มีสิทธิพักอาศัยรายใดประสงค์จะคืนอาคารที่พักตามสิทธิของตนเพื่อเข้าพักอาศัยร่วมกับคู่สมรส
ให้แจ้งความประสงค์ต่อคณะกรรมการ และให้คณะกรรมการจัดให้ผู้นั้นพักอาศัยร่วมกับคู่สมรสตามความประสงค์
หากคู่สมรสผู้มีสิทธิพักอาศัยตามวรรคหนึ่งฝ่ายใดย้ายไปดำรงตำแหน่งในศาลปกครองหรือสำนักงานศาลปกครองอื่นก่อน
หรือไม่มีสิทธิพักอาศัยต่อไป ให้คู่สมรสฝ่ายที่ยังเป็นผู้มีสิทธิพักอาศัยที่ยังคงปฏิบัติหน้าที่อยู่ในศาลปกครองหรือสำนักงานศาลปกครองอื่นนั้นเข้าพักอาศัยในอาคารที่พักตามสิทธิของตน
เว้นแต่คณะกรรมการจะอนุโลมให้พักอาศัยในอาคารที่พักเดิมอยู่ต่อไปได้

หมวด
๓
หน้าที่ของผู้พักอาศัย

ข้อ ๒๒  ผู้พักอาศัยมีหน้าที่ต้องปฏิบัติตามระเบียบ
ประกาศ คำสั่ง ข้อปฏิบัติและแนวทางต่าง ๆ ที่กำหนดขึ้น และมีหน้าที่กำกับดูแลให้บริวารของตนปฏิบัติตามระเบียบ
ประกาศ คำสั่ง ข้อปฏิบัติ และแนวทางต่าง ๆ ดังกล่าวด้วย

ข้อ ๒๓  ผู้พักอาศัยต้องชำระค่าใช้จ่ายส่วนกลางตามอัตราที่คณะกรรมการกำหนดตลอดระยะเวลาที่ได้สิทธิพักอาศัย

ข้อ ๒๔  ผู้พักอาศัยต้องช่วยกันดูแลรักษาพื้นที่ส่วนกลาง
พื้นที่สาธารณะ รวมทั้งอาคารที่พักทั้งภายใน ภายนอก ตลอดจนส่วนควบและวัสดุอุปกรณ์และครุภัณฑ์เครื่องใช้ให้อยู่ในสภาพดีและเป็นระเบียบสะอาดเรียบร้อย
ในกรณีที่วัสดุอุปกรณ์และครุภัณฑ์เครื่องใช้ใดภายในอาคารที่พักเกิดชำรุด
เสียหาย หรือสูญหายในระหว่างการพักอาศัย
ผู้พักอาศัยต้องจัดการซ่อมแซมหรือแก้ไขความชำรุดหรือเสียหายหรือชดใช้ด้วยทุนทรัพย์ของผู้พักอาศัยเพื่อให้มีสภาพที่ใช้งานได้ดีตามปกติ
 ทั้งนี้ ค่าเสียหายที่เกิดขึ้นให้คณะกรรมการเป็นผู้วินิจฉัยและให้ถือเป็นที่สุด
การชำรุดหรือเสียหายตามวรรคสองที่เกิดจากการใช้งานตามปกติ
หรือมิได้เกิดจากการกระทำของผู้พักอาศัยหรือบริวาร ให้ผู้พักอาศัยแจ้งให้ผู้ดูแลที่พักทราบโดยพลัน
 ทั้งนี้ ให้คณะกรรมการวินิจฉัยว่าผู้ใดต้องรับผิดและจำนวนค่าใช้จ่ายในการแก้ไขความเสียหายที่เกิดขึ้น
คำวินิจฉัยของคณะกรรมการให้เป็นที่สุด

ข้อ ๒๕  ผู้พักอาศัยต้องวางเงินประกันไว้ให้แก่ผู้อำนวยการ
เพื่อเป็นการประกันความเสียหายหรือเป็นค่าใช้จ่ายในการซ่อมแซมทรัพย์สินและอุปกรณ์ในอาคารที่พักที่ชำรุด
เสียหาย หรือสูญหายหรือเพื่อชำระค่าไฟฟ้า ค่าน้ำประปา ค่าใช้จ่ายส่วนกลาง
หรือค่าใช้จ่ายอื่นที่ค้างชำระ
จำนวนเงินที่ต้องวางเพื่อเป็นประกัน
การวางเงินประกัน และการเก็บรักษาเงินประกัน ให้เป็นไปตามหลักเกณฑ์ที่เลขาธิการกำหนด

ข้อ ๒๖  ผู้พักอาศัยต้องไม่ดัดแปลง ต่อเติม โยกย้าย
หรือรื้อถอนวัสดุ อุปกรณ์ หรือส่วนควบใด ๆ ของอาคารที่พักในส่วนที่เป็นสาระสำคัญ
ก่อนได้รับอนุญาตเป็นลายลักษณ์อักษรจากคณะกรรมการ

ข้อ ๒๗  ผู้พักอาศัยต้องชำระค่าไฟฟ้า ค่าน้ำประปา
ค่าโทรศัพท์ ค่าใช้จ่ายอื่นในอาคารที่พักของตนตามจำนวนที่ปรากฏในมาตรวัด
หรือตามใบแจ้งหนี้ที่เรียกเก็บ หรือตามที่คณะกรรมการกำหนดตลอดระยะเวลาที่พักอาศัยและเกี่ยวเนื่องกับการพักอาศัยจนกว่าจะส่งมอบอาคารที่พักคืน
รวมทั้งต้องชำระค่าใช้จ่ายส่วนกลาง
ในกรณีที่ผู้พักอาศัยค้างชำระค่าใช้จ่ายตามวรรคหนึ่ง
ให้ผู้อำนวยการมีหนังสือแจ้งผู้พักอาศัยนั้นให้ชำระค่าใช้จ่ายดังกล่าว
หากผู้พักอาศัยไม่ชำระก็ให้รายงานคณะกรรมการเพื่อพิจารณาดำเนินการตามหมวด ๕ ต่อไป
การรับเงิน
การจ่ายเงิน และการเก็บรักษาเงินตามวรรคหนึ่ง ให้เป็นไปตามหลักเกณฑ์ที่เลขาธิการกำหนด

ข้อ ๒๘  ผู้พักอาศัยต้องยินยอมให้คณะกรรมการหรือบุคคลที่คณะกรรมการมอบหมายเข้าไปตรวจสอบอาคารที่พักเพื่อประโยชน์ในการซ่อมแซม
บำรุงรักษา หรือเพื่อดำเนินการอื่นตามระเบียบนี้

ข้อ ๒๙  ผู้พักอาศัยซึ่งพบเห็นเหตุอาคารที่พัก พื้นที่ส่วนกลาง
หรือพื้นที่สาธารณะชำรุดหรือเสื่อมสภาพจนเป็นเหตุต้องซ่อมแซมหรือจัดการอย่างหนึ่งอย่างใด
หรือกรณีอื่นที่ทำให้การพักอาศัยไม่เป็นปกติสุข
ต้องแจ้งให้คณะกรรมการหรือผู้ดูแลที่พักทราบโดยพลัน

ข้อ ๓๐  ผู้พักอาศัยต้องดูแลรักษาความสะอาดในบริเวณอาคารที่พัก
พื้นที่ส่วนกลาง พื้นที่สาธารณะ และให้ทิ้งขยะมูลฝอยในสถานที่ที่กำหนดไว้เท่านั้น

หมวด
๔
ข้อห้ามของผู้พักอาศัย

ข้อ ๓๑  ผู้พักอาศัยต้องไม่กระทำการใดอันฝ่าฝืนต่อกฎหมายหรือเป็นการขัดต่อศีลธรรมอันดีในอาคารที่พัก

ข้อ ๓๒  ผู้พักอาศัยต้องไม่ประกอบการค้าหรือกิจการใด
ๆ ในอาคารที่พักหรือนำอาคารที่พักไปหาประโยชน์ส่วนตัว

ข้อ ๓๓  ผู้พักอาศัยต้องไม่วางสิ่งของ กองวัสดุ
จอดยานพาหนะกีดขวางการสัญจร หรือยินยอมให้ผู้อื่นนำยานพาหนะมาจอดเป็นการประจำ
หรือทำให้เกิดสิ่งสกปรกบนพื้นที่ส่วนกลาง พื้นที่สาธารณะ หรือทำให้สิ่งแวดล้อมขาดความเป็นระเบียบเรียบร้อยและสวยงามในเขตอาคารที่พัก

ข้อ ๓๔  ผู้พักอาศัยต้องไม่ขูด กะเทาะ
ขีดเขียนข้อความ ภาพ พ่นสี หรือกระทำอื่นใดให้ปรากฏตามผนังอาคารที่พัก
แนวรั้ว หรือในพื้นที่ส่วนกลาง และพื้นที่สาธารณะ

ข้อ ๓๕  ผู้พักอาศัยต้องไม่ใช้เตาฟืน
หรือเชื้อเพลิงให้เกิดควันไฟ หรือกลิ่นรบกวนผู้อื่น

ข้อ ๓๖  ผู้พักอาศัยต้องไม่กระทำการใด ๆ
เป็นที่รังเกียจและไม่เหมาะสมแก่สังคมหรือน่าจะเกิดอันตรายแก่บุคคลอื่นหรืออาคารที่พัก
หรือก่อเหตุเดือดร้อนรำคาญอันเป็นการรบกวนความปกติสุขของผู้อื่น

ข้อ ๓๗  ผู้พักอาศัยต้องไม่กระทำการใด ๆ ให้เสียภูมิทัศน์บริเวณอาคารที่พัก

ข้อ ๓๘  ห้ามให้อาหาร หรือนำสัตว์ทุกชนิดมาเลี้ยงในอาคารชุดพักอาศัย

ข้อ ๓๙  ห้ามบุคคลอื่นมาพักค้างคืนในห้องพัก
หรือยินยอมให้บุคคลอื่นนำยานพาหนะมาจอดภายในบริเวณอาคารชุดพักอาศัย
เว้นแต่จะได้รับอนุญาตจากผู้ดูแลอาคารก่อน

ข้อ ๔๐  ห้ามเล่นการพนันทุกชนิดบริเวณอาคารที่พัก

ข้อ ๔๑  ห้ามเสพยาเสพติดทุกชนิดในบริเวณอาคารที่พัก

หมวด
๕
การสิ้นสิทธิพักอาศัย

ข้อ ๔๒  ผู้พักอาศัยจะสิ้นสิทธิการพักอาศัยเมื่อ
(๑) ตาย
(๒) ได้รับคำสั่งย้าย
(๓) พ้นสภาพจากการเป็นข้าราชการ
(๔) มิได้พักอาศัยในอาคารที่พักต่อเนื่องกันเกินกว่าสามเดือน
โดยไม่มีเหตุอันควร
(๕) ส่งคืนห้องพัก
(๖) ครบกำหนดเวลาที่คณะกรรมการอนุญาตให้เข้าพักอาศัยตามข้อ
๑๔
(๗)
มีการตรวจพบภายหลังว่าข้อความหรือหลักฐานที่ผู้พักอาศัยแจ้งต่อคณะกรรมการเป็นเท็จในส่วนที่เป็นสาระสำคัญ
(๘) มีพฤติการณ์ที่เป็นภัยต่อความสงบเรียบร้อยของผู้พักอาศัยรายอื่นหรือก่อความเดือดร้อนรำคาญแก่ผู้อยู่อาศัยเกินสมควร
(๙)
เป็นโรคติดต่อหรือโรคที่สังคมรังเกียจตามความเห็นของแพทย์
(๑๐)
กรณีที่คณะกรรมการเห็นว่าเป็นการฝ่าฝืนหรือไม่ปฏิบัติตามระเบียบนี้
การสิ้นสิทธิการพักอาศัยในอาคารที่พักตามวรรคหนึ่ง
(๔) (๗) (๘) (๙) และ (๑๐) ให้คณะกรรมการเป็นผู้วินิจฉัย

ข้อ ๔๓  ในกรณีที่มีความจำเป็นต้องใช้อาคารที่พักหรือผู้พักอาศัยสิ้นสิทธิการพักอาศัย
ให้คณะกรรมการมีหนังสือแจ้งให้ผู้พักอาศัยทราบ
และส่งคืนห้องพักภายในหนึ่งเดือนนับแต่วันที่ได้รับแจ้ง เว้นแต่มีเหตุจำเป็น
คณะกรรมการจะพิจารณาอนุญาตให้อยู่ต่อไปได้ตามที่เห็นสมควร แต่ต้องไม่เกินหกเดือน

ข้อ ๔๔  เมื่อผู้พักอาศัยได้รับหนังสือแจ้งตามข้อ
๔๓ แล้ว ให้ผู้พักอาศัยกำหนดวันส่งคืนอาคารที่พักให้ผู้ดูแลที่พักทราบล่วงหน้าก่อนวันส่งคืนไม่น้อยกว่าเจ็ดวัน
เพื่อทำการสำรวจตรวจตราสภาพอาคารที่พักรวมทั้งทรัพย์สินและอุปกรณ์ต่อไป

ข้อ ๔๕  เมื่อกรรมการตรวจสอบพบว่าอาคารที่พัก
ทรัพย์สิน หรืออุปกรณ์ในอาคารที่พักชำรุด เสียหาย หรือสูญหาย
และเป็นกรณีที่ผู้พักอาศัยมีหน้าที่ต้องชดใช้ค่าเสียหายหรือชำระค่าใช้จ่ายในการซ่อมแซมทรัพย์สินและอุปกรณ์ในอาคารที่พัก
ให้ผู้อำนวยการหักเงินประกันค่าเสียหายหรือค่าใช้จ่ายดังกล่าว
หากหักเงินประกันแล้วยังไม่พอ ให้มีหนังสือแจ้งผู้พักอาศัยเพื่อจัดการให้ชำระให้ครบถ้วนต่อไป
เมื่อไม่มีกรณีที่ต้องหักเงินประกันหรือได้หักเงินประกันไว้แล้วแต่มีเงินเหลือตามวรรคสอง
ให้คืนให้แก่ผู้พักอาศัยต่อไป

ข้อ ๔๖  ผู้พักอาศัยที่ฝ่าฝืนหรือไม่ปฏิบัติตามหมวด
๓ หรือหมวด ๔ หรือไม่ส่งคืนอาคารที่พักหลังจากสิ้นสิทธิพักอาศัยตามข้อ
๔๒ คณะกรรมการอาจรายงานผู้บังคับบัญชาของผู้พักอาศัยเพื่อพิจารณาดำเนินการตามที่เห็นสมควรต่อไป

หมวด
๖
การดูแลรักษาและการควบคุม

ข้อ ๔๗  อาคารที่พักที่อยู่ในศาลปกครองใด ให้ผู้อำนวยการเป็นผู้ดำเนินการ
ดังนี้
(๑) จัดทำคำขอตั้งงบประมาณรายการค่าใช้จ่ายส่วนกลาง
ค่าใช้จ่ายพื้นที่สาธารณะ ค่าใช้จ่ายในการซ่อมแซมบำรุงรักษาอาคารที่พักเป็นประจำทุกปี
(๒) ดำเนินการจัดซื้อจัดจ้าง
การเบิกจ่ายเงินค่าใช้จ่ายส่วนกลาง ค่าใช้จ่ายในการซ่อมแซมบำรุงรักษาอาคารที่พักตามระเบียบของทางราชการ
(๓) จัดทำทะเบียนทรัพย์สินอาคารที่พัก
และพัสดุประจำอาคารที่พัก และส่งสำเนาทะเบียนทรัพย์สินให้ผู้ดูแลที่พักใช้ในการควบคุมและตรวจสอบ
(๔) จัดทำรายงานการบริหารจัดการอาคารที่พัก
ตามแบบที่เลขาธิการกำหนด

ข้อ ๔๘  ทะเบียนผู้พักอาศัย แบบขอเข้าพักอาศัย
แบบรับเงินประกันและยินยอมให้หักเงินเดือนหรือเงินบำเหน็จ เงินบำนาญหรือเงินอื่นใดที่พึงได้รับตามสิทธิ
แบบส่งและรับคืนพัสดุอุปกรณ์ประจำอาคารที่พัก ให้เป็นไปตามแบบที่เลขาธิการกำหนด

บทเฉพาะกาล

ข้อ ๔๙  ในวาระเริ่มแรก ให้คณะกรรมการตามข้อ ๗
ประกอบด้วยกรรมการตามข้อ ๗ วรรคหนึ่ง
(๑) (๒) (๔) และ (๕)

ข้อ ๕๐  ข้าราชการตุลาการศาลปกครอง
และข้าราชการฝ่ายศาลปกครอง ประเภทบริหาร ประเภทอำนวยการ
ประเภทวิชาการตั้งแต่ระดับชำนาญการพิเศษขึ้นไป ประเภททั่วไปตั้งแต่ระดับอาวุโสขึ้นไป
ซึ่งปฏิบัติหน้าที่อยู่ในศาลปกครองที่สำนักงานศาลปกครองได้จัดให้มีอาคารที่พักไว้แล้วก่อนหรือในวันที่ ๓๐ กันยายน พ.ศ. ๒๕๖๒
ให้มีสิทธิตามข้อ ๑๓ ของระเบียบนี้ตั้งแต่วันที่ ๑ มกราคม พ.ศ. ๒๕๖๑
เป็นต้นไป

ประกาศ
ณ วันที่ ๓๐ ตุลาคม พ.ศ. ๒๕๖๒
ปิยะ
 ปะตังทา
ประธานศาลปกครองสูงสุด
ประธานกรรมการบริหารศาลปกครอง

วิวรรธน์/จัดทำ
๖
มีนาคม ๒๕๖๓

สุภาทิพย์/ตรวจ
๒๕
มกราคม ๒๕๖๔

[๑]
ราชกิจจานุเบกษา เล่ม ๑๓๖/ตอนที่ ๑๒๐ ก/หน้า ๒๔/๑๘ พฤศจิกายน
๒๕๖๒